Gesinsmoord in Secunda: Mense moet hulp vraHenco Naude en vermoedelik sy ma, Estelle. (Foto: Facebook) Die LUR vir gemeenskapsveiligheid, sekuriteit en skakeling, Gabisile Shabalala, het Saterdag familielede aangeraai om hulp te soek wanneer dinge sleg gaan, en nie te wag dat dinge handuit ruk nie. Dit kom na ŉ voorval waar Andries Naude vermoedelik homself, sy ma, sy vrou en hul gestremde seun geskiet het. ŉ Lid van ŉ sekerheidsmaatskappy in die gebied het Vrydagoggend op die vier lyke in die gesin se huis in Secunda afgekom. Andries Lee het gaan ondersoek instel nadat een van die familielede glo nie haar selfoon geantwoord het nie. “Die polisie ondersoek steeds die saak, maar dit wil op dié stadium voorkom of die oorledene sy drie familielede en toe homself geskiet het,” sê Shabalala. “Families moet hulp soek wanneer daar uitdagings is en nie tekens ignoreer dat iets nie pluis is in hul verhoudings nie. So kan probleme uitgestryk word voor dinge handuit ruk.” Sy het ook genoem dat dié tipe misdaad ook sy tol eis op polisielede se emosionele welstand. Sy het gevra dat veral mans nie hul emosies opkrop nie, maar hulp te soek wanneer hulle oorweldig voel. “Die polisie kan nie in elke huishouding teenwoordig wees nie en vra dat gemeenskappe saamwerk om dié tipe misdade hok te slaan.” Sy het haar medelye betuig aan familie en vriende van die oorledenes, sowel as lede van die skool waar Lizelle Naude, Andries se vrou, skoolgegee het.